Memoriile Angelei Merkel, publicate în România de Editura Litera simultan cu ediţiile internaţionale
Memoriile fostului cancelar federal al Germaniei Angela Merkel, „Libertate. Amintiri 1954-2021”, vor fi publicate, pe 26 noiembrie, de Editura Litera, în exclusivitate în România, simultan cu ediţiile internaţionale.
Cartea urmează să apară în peste 30 de ţări, traducerea în limba română fiind semnată de Cora Radulian, informează Editura Litera, transmite Agerpres, citat de g4media.ro. Precomenzile sunt disponibile pe site-ul litera.ro începând de luni, 13 mai.
În memoriile sale, scrise împreună cu consilierul ei politic, Beate Baumann, Merkel îşi rememorează viaţa împărţită în mod egal între două state şi două lumi: 35 de ani în Republica Democrată Germană (RDG) şi 35 de ani în Germania reunificată.
Cu maximă sinceritate, Angela Merkel îşi povesteşte copilăria, tinereţea şi studiile în RDG, vorbeşte despre dramatismul anului 1989 – marcat de căderea Zidului Berlinului – şi despre începuturile vieţii sale politice.
„Ne permite, mai apoi, să participăm la întâlnirile şi discuţiile pe care le-a avut cu cei mai puternici lideri ai lumii. Pornind de la punctele de cotitură ale istoriei naţionale – dar şi europene şi internaţionale – ne dezvăluie, cu claritate şi precizie, cum au fost luate deciziile care au conturat prezentul în care trăim.
Cartea oferă o perspectivă unică asupra meandrelor puterii şi este o pledoarie fermă pentru libertate”, informează Litera.
„Ce înseamnă pentru mine libertatea? Întrebarea aceasta m-a preocupat toată viaţa. În plan politic, desigur, libertatea necesită condiţii democratice. Fără democraţie nu există libertate, nici stat de drept, nici respectarea drepturilor omului. Însă această întrebare mă preocupă şi dintr-un alt punct de vedere.
Libertatea înseamnă pentru mine să-mi dau seama care îmi sunt limitele şi să încerc să mi le depăşesc. Libertatea înseamnă să nu încetezi să înveţi, să nu rămâi pe loc, ci să mergi mai departe, dincolo de graniţele unei cariere politice”, mărturiseşte fostul cancelar vest-german, citat de editură.
CITEȘTE ȘI: Patru elevi din Timiș, medaliați cu aur la Sofia, vor reprezenta România la Turnirul Internațional al Tinerilor Fizicieni de la Budapesta
Cancelar al Republicii Federale Germania din 2005 până în 2021, Angela Merkel a fost prima femeie care a ocupat cel mai important post pe care l-a avut de oferit ţara sa.
Născută în 1954 la Hamburg, a crescut în RDG, unde a studiat fizica şi a obţinut doctoratul în fizică.
În 1990 a fost aleasă în Bundestag.
Din 1991 până în 1994 a fost ministru federal pentru femei şi tineret, din 1994 până în 1998, ministru federal pentru mediu, protecţia naturii şi siguranţa reactoarelor, iar din 2000 până în 2018 a fost preşedintă a Uniunii Creştin-Democrate din Germania.
În 2021 şi-a încheiat cariera politică activă.